Aνακοίνωση σύμφωνα με το άρθρο 4.1.4.4. του Κανονισμού του Χ.Α

Σύμφωνα με τις διατάξεις του άρθρου 4.1.4.4. του Κανονισμού του Χρηματιστηρίου Αθηνών, η ΡΙΝΤΕΝΚΟ ΑΝΩΝΥΜΟΣ ΕΜΠΟΡΙΚΗ ΚΑΙ ΣΥΜΜΕΤΟΧΙΚΗ ΕΤΑΙΡΕΙΑ, παράλληλα με την δημοσίευση των ελεγμένων οικονομικών καταστάσεων της περιόδου 1.1.2010 έως και 30.9.2010,  ανακοινώνει τα ακόλουθα :
Α. Το Διοικητικό Συμβούλιο του Χρηματιστηρίου Αθηνών στην συνεδρίαση του της 9.4.2010 αποφάσισε την υπαγωγή των μετοχών της εταιρίας στην Κατηγορία Διαπραγμάτευσης «Επιτήρηση» καθώς σύμφωνα με την παράγραφο 3.1.2.5.(1).β) διαπιστώθηκε ότι οι ζημίες της χρήσης 2009 υπερέβαιναν το 30% της Καθαρής Θέσης σε ενοποιημένη βάση χωρίς παράλληλα η Εταιρία να έχει προχωρήσει στην δημοσιοποίηση πρόσκλησης Γενικής Συνέλευσης για την αύξηση του Μετοχικού Κεφαλαίου.
Β. Ο Όμιλος για μία ακόμη τριμηνία (1.7.2010-30.9.2010) επλήγη κυρίως από την καθίζηση της ζήτησης, ιδιαίτερα από την ελληνική αγορά , γεγονός που οδήγησε την 99,99% θυγατρική εταιρία RIDENCO COMMERCIAL A.E. στην υποβολή αίτησης (14.9.2010) και την πρόσφατη υπαγωγή της (26.11.2010) σε διαδικασία συνδιαλλαγής σύμφωνα με το Άρθρο 99 του Ν.3588/2007. Στοχεύοντας στην αντιμετώπιση της οικονομικής κρίσης,  ο Όμιλος ανέθεσε στην εταιρία Deloitte Business Solutions την εκπόνηση σχεδίου Αναδιοργάνωσης του,  το οποίο θα αποτελέσει την βάση για την συμφωνία με τους κύριους πιστωτές της RIDENCO COMMERCIAL Α.Ε., που είναι στη μεγάλη τους πλειοψηφία πιστωτικά ιδρύματα. 
Η πτώση του κύκλου εργασιών και του μικτού κέρδους για τον Όμιλο δεν  μπόρεσαν να αντισταθμιστούν από την πολιτική συγκράτησης του λειτουργικού κόστους από τη διακοπή λειτουργίας μη αποδοτικών καταστημάτων σε Ελλάδα και το εξωτερικό, η οποία και συνεχίζεται με εντονότερο ρυθμό μαζί με άλλα μέτρα εξοικονόμησης λειτουργικού κόστους. Τα ανωτέρω σε συνδυασμό με την αύξηση των χρηματοοικονομικών εξόδων επέφεραν  υπερτριπλασιασμό των ζημιών της περιόδου 1.1.2010 -30.9.2010 σε σχέση με την αντίστοιχη περίοδο του 2009. 
